Ингеборг Бахман
Да мълвя тъмно

Превод от немски: Венцеслав Константинов, —

chitanka.info

Като Орфей върху струните

на живота свиря смъртта

и в прелестта на Земята

и на очите ти, които владеят Небето,

мога само да мълвя тъмно.

Не забравяй, че в утрото,

когато твоето ложе бе още

в роса, а карамфилът

до сърцето ти спеше, ти също, внезапно,

зърна тъмната река,

която покрай теб течеше.

Струната на мълчанието,

опъната върху вълните от кръв,

подръпнах звънтящото ти сърце.

Къдрицата ти се превърна

в призрачния кичур на нощта,

черните снежинки на тъмата

засипаха лицето ти.

Ала аз не ти принадлежа.

И двамата сега пак пеем жалби.

Но като Орфей откривам

живота наред със смъртта,

и за мене синеят

твоите навеки склопени очи.

1952

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.